פול סטוקי

נואל פול סטוקי (באנגלית: Noel Paul Stookey; ) הוא זמר-יוצר אמריקאי שהתפרסם בשנות ה-60 על היותו אחד מחברי שלישיית פיטר, פול ומרי.
חייו
פול סטוקי נולד בבולטימור, מרילנד. כשהיה בן 12 עברה משפחתו לברמינגהאם שבמישיגן, שם הוא סיים את לימודי בית הספר התיכון ב-1955.

סטוקי למד באוניברסיטת המדינה של מישיגן, אך לא סיים את לימודיו. בעת לימודיו הוא היה חבר באחוות דלתא-אפסילון. אף על פי שסטוקי זוקף לעבודתו המוזיקלית גרעין רוחני עמוק, הוא "דחה דיווחים שהוא נולד כבודהיסט, באומרו שאימו הייתה קתולית ואביו היה מורמוני לשעבר" וזכר שמשפחתו "נכחה מעת לעת בכנסייה. לא היו לי תחושות רוחניות עד שהגעתי לגיל 30".

ב-1963 נשא סטוקי לאישה את אליזבת "בטי" באנרד, ולשניים נולדו שלוש בנות. לאחר שהתגוררו בעיירה בלו היל שבמיין, חי הזוג במשך כמה שנים במסצ'וסטס, כאשר בטי שימשה כאשת דת בבית ספר בעיירה גיל, וב-2005 שבו למיין. סטוקי המשיך להקליט את אלבומי הסולו שלו באולפן הפרטי שלו במיין, מבנה לול תרנגולות מוסב של ארבע קומות.
קריירה מוזיקלית
פיטר, פול ומרי
פיטר, פול ומרי הייתה אחת הלהקות הידועות של תחיית מוזיקת הפולק האמריקאית בשנות ה-60. סטוקי היה אחד מחברי הלהקה, והרפרטואר שלה כלל כמה משירי הסולו שלו בהקלטותיהם ובהופעותיהם.

אחד משיריו של סטוקי, "Norman Normal", שהופיע באלבום הלהקה הראשון פיטר, פול ומרי מ-1966, נתן את ההשראה לסרטון אנימציה של האחים וורנר שנשא אותו שם והופק ב-1968. סטוקי היה שותף לכתיבת התסריט של הסרטון ודיבב כמה מהדמויות בו.

בנוסף להקלטותיו עם השלישייה, הוציא סטוקי מספר יצירות סולו, כמה אלבומים עם הלהקה Bodyworks, וכמה אנתולוגיות. הוא היה אומן חשוב בתנועת "המוזיקה של ישו"  הצעירה, שבהמשך הפכה לתעשיית המוזיקה הנוצרית , אם כי השקפותיו הליברליות הבחינו אותו מרבים מאומנים אלו.

סטוקי המשיך להופיע עם השלישייה מ-1981 ועד מותה של מרי טרוורס בספטמבר 2009.
קריירת סולו
במהלך השנים 1971 ו-1972 הפיקה חברת וורנר אלבום סולו ראשוני לכל אחד מחבר הלהקה, כשהעיצוב של כל עטיפות האלבומים היה דומה. אלבומו של סטוקי "Paul, and", דורג במקום הגבוה מבין השלושה במצעדים, ובדצמבר 1971 הגיע למקום ה-42 בבילבורד 200 בארצות הברית ולמקום ה-51 בקנדה.

ב-1973 הופיע סטוקי בקרנגי הול, והוציא את המופע כאלבום הסולו השני שלו, לו הוא קרא One Night Stand.

שירו הידוע ביותר של סטוקי, Wedding Song (There Is Love) נכלל באלבומו הראשון. השיר גם יצא כסינגל, והגיע למקום ה-24 בבילבורד הוט 100. הוא כתב את השיר כמתנת חתונה לחברו ללהקה פיטר יארו, וסירב להופיע אתו בציבור עד שיארו ביקש לבצע אותו במופע שבו נכחה רעייתו.

עבודתו של סטוקי לאחר סיום פעילות הלהקה הדגישה את אמונתו, חיי משפחתו והשקפותיו החברתיות. הוא נותר פעיל בתעשיית המוזיקה, הופיע בהופעות סולו, ולעיתים הופיע עם יארו. ב-2000, ייסד סטוקי יחד עם בתו את העמותה Music to Life, אשר מבוססת על המורשת של השימוש במוזיקה בתנועות חברתיות לצורך חינוך.

בינואר 2011 השתתף סטוקי בכמה אירועים בדארטמות' קולג' שעמדו במרכזו של יום מרטין לותר קינג, כולל אירוע שנקרא "מוזיקה לשינוי חברתי עם נואל פול סטוקי וחבריו".

סטוקי עסק גם בהפקה של מגוון אלבומים, כולל של סקסופוניסט הג'אז פול וינטר, הקומיקאי טים סמפל, וכמה זמרים-יוצרים, ביניהם דייב מאלט, מייקל קלי בלנצ'רד וגורדון בוק. הוא היה המייסד של חברת ההקלטות Neworld Multimedia.

קישורים חיצוניים





הערות שוליים

קטגוריה:זמרים-יוצרים אמריקאים
קטגוריה:גיטריסטים אמריקאים
קטגוריה:זמרי פולק אמריקאים
קטגוריה:אמני וורנר רקורדס
קטגוריה:בוגרי אוניברסיטת המדינה של מישיגן
קטגוריה:אמריקאים שנולדו ב-1937